Document ID: 32006D0288

SKLEP KOMISIJE
z dne 30. marca 2006
o ustanovitvi strokovne skupine za evropske trge vrednostnih papirjev za zagotovitev pravnega in ekonomskega svetovanja glede uporabe direktiv EU o vrednostnih papirjih
(2006/288/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju naslednjega:
(1)
Popolnoma povezani in učinkoviti finančni trgi so ključnega pomena za delovanje sodobnih gospodarstev. Vzpostavitev enotnega trga finančnih storitev je zato odločilen del lizbonskega procesa gospodarskih reform in bistvenega pomena za globalno konkurenčnost EU.
(2)
V beli knjigi o politiki finančnih storitev za obdobje 2005-2010 („Bela knjiga“) (1) so predstavljene prednostne naloge Evropske komisije glede finančnih storitev do leta 2010. Eden izmed ciljev politike Komisije glede finančnih storitev je izvedba, uveljavitev in redno vrednotenje obstoječe zakonodaje ter dosledna uporaba načel boljše ureditve pri prihodnjih pobudah.
(3)
Bela knjiga opredeljuje več praktičnih korakov za boljše razumevanje uporabe prava Skupnosti v praksi in za zagotovitev, da se v skladu s načelom boljše ureditve Komisije dejansko doseže stopnja pravne usklajenosti, ki jo trgi potrebujejo. Ker bo prvi pregled usklajenosti po sektorjih opravljen na področju vrednostnih papirjev, je bilo odločeno, da se ustanovi skupina strokovnjakov in udeležencev na trgu vrednostnih papirjev, da bi pomagala Komisiji pri analizi glavnih težav na tem področju. To neizogibno vključuje proučitev prenosa in uporabe prava Skupnosti na nacionalni ravni za boljše razumevanje uporabe prava Skupnosti v praksi in za zagotovitev, da se dejansko doseže stopnja pravne usklajenosti, ki jo čezmejni trgi investicijskih storitev in vrednostnih papirjev potrebujejo.
(4)
Komisija meni, da je poleg svetovanja udeležencev na trgu glede vprašanj, povezanih s pravnim vrednotenjem direktiv EU o vrednostnih papirjih, pomembno, da strokovna skupina opravi analizo gospodarskega vpliva direktiv EU o vrednostnih papirjih ter njihovega izvajanja v praksi in uporabe v državah članicah. Zato bo strokovna skupina Komisiji pomagala pripraviti tudi njena poročila o uporabi različnih določb Direktive 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah Direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (2), Direktive 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje in o spremembi Direktive 2001/34/ES (3), Direktive 2003/6/ES Evropskega parlamenta in Sveta z dne 28. januarja 2003 o trgovanju z notranjimi informacijami in tržni manipulaciji (zloraba trga) (4) ter Direktive 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu in o spremembah Direktive 2001/34/ES (5). Strokovna skupina bo Komisiji na njeno pobudo tudi strokovno svetovala o aktualnih vprašanjih na trgih vrednostnih papirjev v EU, kot so bonitetne agencije in finančni analitiki.
(5)
Strokovno skupino morajo sestavljati osebe s pravnim strokovnim znanjem in izkušnjami ali z neposrednimi izkušnjami na področju trgovanja v zvezi z zadevami, ki jih pokriva njihov mandat. Pripravila se bo tudi določba za sodelovanje strokovnjakov ali opazovalcev iz drugih strokovnih skupin ali združenj potrošnikov/vlagateljev.
(6)
Ta sklep uresničuje zavezo Komisije iz Bele knjige za ustanovitev strokovne skupine in opredeljuje postopke glede njene sestave in načine delovanja.
(7)
Ker je treba dejavnosti strokovne skupine časovno omejiti, bo strokovna skupina začela delo leta 2006 in nadaljevala do konca leta 2009, razen če se Komisija odloči podaljšati njen mandat -
SKLENILA:
Člen 1
Komisija s tem sklepom ustanovi strokovno skupino za evropske trge vrednostnih papirjev, v nadaljnjem besedilu „skupino“.
Člen 2
Naloga
Skupina:
-
Komisiji svetuje pri njeni analizi pravne usklajenosti okvira EU in, če je primerno, pri prenosu tega okvira v nacionalno zakonodajo na podlagi opravljanja pregleda usklajenosti po sektorjih glede na direktive EU o vrednostnih papirjih ter proučitve ustrezne zakonodaje, da se z vidika pravnih subjektov in uporabnikov trgov vrednostnih papirjev poiščejo mesta pravne negotovosti v pravnem okviru, ki škodujejo delovanju navedenih trgov,
-
Komisiji svetuje pri pripravi njenih poročil o uporabi različnih določb Direktive 2004/39/ES, Direktive 2003/71/ES, Direktive 2004/109/ES in o delovanju Direktive 2003/6/ES. Pri svetovanju bo skupina morala opraviti tudi analizo gospodarskega vpliva navedenih direktiv,
-
Komisiji na njeno pobudo strokovno svetuje o aktualnih vprašanjih na trgih vrednostnih papirjev v EU, kot so bonitetne agencije in finančni analitiki. Kar zadeva bonitetne agencije, namerava Komisija oceniti mnenja udeležencev na trgu, zlasti tistih, ki kupujejo zapletene finančne instrumente, in v ta namen skupino zaprositi za svetovanje o določenih vprašanjih, ki se nanašajo na delovanje bonitetnih agencij. Kar zadeva finančne analitike, se lahko skupina zaprosi za mnenje o ustreznosti obstoječih pravnih predpisov.
Skupina Komisiji predloži redna poročila s povzetki analiz in svetovanja. Komisije svetovanje skupine ne zavezuje in svetovanje ne vpliva na svetovanje drugih strokovnih skupin Komisije o podobnih vprašanjih, ki jih pokriva mandat skupine. Skupina poskrbi za ustrezno usklajenost s temi drugimi ustreznimi strokovnimi skupinami Komisije, da se delo ne bi podvajalo.
Člen 3
Sestava - imenovanje
1. Skupino sestavlja največ 20 članov.
2. Člane skupine imenuje Komisija na podlagi prijav na razpis za zbiranje prijav, na katerega se prijavijo visoko usposobljeni strokovnjakov s praktičnimi izkušnjami iz poslovnih in akademskih skupnosti ter civilne družbe, vključno s predstavniki potrošnikov ali vlagateljev, ki imajo izkušnje na področju investicijskih storitev in v sektorju vrednostnih papirjev.
3. Komisija bo izpolnjevanje pogojev posameznih strokovnjakov, ki so se prijavili na razpis za zbiranje prijav, ocenila glede na naslednja merila:
-
dokazano strokovno znanje in zadnje strokovne izkušnje, tudi na evropski ali mednarodni ravni, na področjih, ki zadevajo investicijske storitve in sektor vrednostnih papirjev, in/ali seznanjenost z vplivom direktiv EU o vrednostnih papirjih na navedena področja,
-
zmožnost posameznega strokovnjaka, da oblikuje mnenja poslovnih in akademskih skupnosti ter civilne družbe v zvezi z zadevami, ki jih pokriva mandat,
-
prijavam na razpis za zbiranje prijav je treba priložiti dokumentacijo, ki dokazuje, da posamezni strokovnjak izpolnjuje zgoraj navedene pogoje,
-
posamezni strokovnjaki morajo obvladati jezik, ki se običajno uporablja na področju financ, tako dobro, da bodo lahko sodelovali v razpravah in pripravah poročil v navedenem jeziku.
4. Pri izbiri strokovnjakov Komisija upošteva tudi potrebo po vključitvi strokovnega znanja, ki zajema vsa ustrezna področja in proizvode v okviru sektorja vrednostnih papirjev.
Poleg tega Komisija na podlagi prejetih prijav v kar največji možni meri zagotovi široko geografsko pokritost v skupini s strokovnjaki, ki imajo neposredne izkušnje z veliko različnimi trgi EU, vključno z nacionalnimi trgi.
5. Uporabljajo se naslednje določbe:
-
člani so imenovani kot posamezniki brez možnosti za imenovanje namestnikov za sodelovanje v posvetovanjih skupine in morajo Komisiji svetovati ne glede na kakršne koli strokovne povezave ali druge zunanje vplive,
-
člani so imenovani za obdobje dveh let, ki ga je možno podaljšati,
-
pričakuje se, da člani aktivno sodelujejo na srečanjih skupine in najmanj v eni od podskupin iz člena 4(2),
-
člane, ki niso več sposobni učinkovito sodelovati v posvetovanju skupine, ki odstopijo ali ne spoštujejo pogojev iz tega člena ali člena 287 Pogodbe o ustanovitvi Evropske skupnosti, lahko Komisija zamenja za preostalo obdobje njihovega mandata,
-
imena članov, ki jih imenuje Komisija, se objavijo na spletni strani GD za notranji trg in storitve. Imena članov so zbrana, obdelana in objavljena v skladu z določbami Uredbe (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem gibanju takšnih podatkov (6).
Člen 4
Delovanje
1. Komisija organizira in predseduje sestankom skupine. Skupina se sestaja štirikrat letno na plenarnem srečanju in večkrat v okviru podskupin(e).
2. Komisija lahko ustanovi eno ali več podskupin za proučitev posebnih vprašanj in opredeli obseg njenih nalog; vsaka taka podskupina se razpusti takoj, ko je njena posebna naloga opravljena.
3. Komisija za vsako koledarsko leto pripravi program dela. V programu je treba določiti predmete za razpravo v skupini ali eni izmed njenih podskupin ter časovni razpored za obravnavanje osnutkov poročil na plenarnih srečanjih skupine. Komisiji svetovanje in analiza skupine omogoči, da pripravi potrebno oceno.
4. Komisija lahko prosi druge strokovnjake ali opazovalce s posebnimi znanji glede zadeve na dnevnem redu, da sodelujejo v posvetovanjih skupine ali podskupine, če je to koristno ali potrebno. Ta določba se lahko uporabi za povabilo strokovnjakom iz drugih strokovnih skupin Komisije ali opazovalcu(-em) iz združenj, ki predstavljajo potrošnike ali vlagatelje.
5. Strokovnjak ali opazovalec ne sme razkriti podatkov, ki jih je pridobil v sodelovanju na posvetovanju skupine ali podskupine, če Komisija navedeni podatek opredeli kot zaupen.
6. Skupina in njene podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Komisija zagotovi tajniške storitve.
7. Skupina sprejme svoj poslovnik na podlagi osnutka, ki ga predloži Komisija.
8. Komisija sklepe in poročila skupine ter povzetke njenih srečanj ali srečanj podskupin(e) objavi na spletni strani GD za notranji trg in storitve v izvirnem jeziku zadevnega dokumenta.
Člen 5
Stroški srečanj
1. Komisija članom povrne potne stroške in dnevnice v zvezi z dejavnostmi skupine v skladu z veljavnimi določbami Komisije. Delo v strokovni skupini ni plačano.
2. Stroški srečanj se povrnejo v mejah odobrenih proračunskih sredstev, dodeljenih zadevnemu oddelku v okviru letnega postopka dodelitve sredstev.
Člen 6
Začetek veljavnosti
Sklep začne veljati na dan objave v Uradnem listu Evropske unije. Uporablja se do konca leta 2009, razen če se Komisija pred navedenim datumom ne odloči podaljšati mandata skupine in vseh morebitnih podskupin.
V Bruslju, 30. marca 2006

Labels: 9
2
15